Атырауда синтетикалық есірткі тасымалдаған күдікті күзетші болып жұмыс істеген
DATE: 10:52, 07 Желтоқсан 2023 | GMT +5
TITLE: Атырауда синтетикалық есірткі тасымалдаған күдікті күзетші болып жұмыс істеген
URL: https://kaz.inform.kz/news/atirauda-sintetikalik-esrtk-tasimaldagan-kudkt-kuzetsh-bolip-zhumis-stegen-40c3a3/
META: DATE: 10:52, 07 Желтоқсан 2023 | GMT +5
TOTAL WORDS: 181
AUTHOR(S):
TEXT: Атырау облыстық полиция департаменті баспасөз қызметінің ақпаратына қарағанда, күдіктінің жасы – 41-де. «Есірткі қылмысына қарсы іс-қимыл басқармасының қызметкерлері жедел іздестіру іс-шаралары кезінде Атырау қаласының аумағында есірткі заттарын жасырын тығу әдісімен сақтау күдігіне ілінген 1982 жылғы ер адамды анықтаған еді. Жайық өзенінің жағалауында ұсталған күдіктіні тексеру кезінде сырт киімінен, тұрғылықты мекенжайынан қара изолентке оралған 15, жасыруға дайындалған 4 орама есірткі табылып, тәркіленді. Күдіктіден тәркіленген заттарға сараптама жасалды. Сараптама қорытындысымен 80-нен астам доза болатын 25, 10 грамм мефедрон синтетикалық есірткісі екені дәлелденді», -деп хабарлады департаменттің баспасөз қызметі. Фото: Атырау облыстық полиция департаменті.. Күдікті Атырау қаласындағы мекемелердің бірінде күзетші болып жұмыс істеген. Жұмыстан бос кезінде синтетикалық есірткіні жасырын тығу әдісі арқылы пайда таппақ болған. «Қазір күдіктіге қатысты ҚР Қылмыстық Кодексінің 297-бабының 3-бөлігінің 3)тармағымен сотқа дейінгі тергептексеру жүргізіліп жатыр. Өзге ақпарат ҚР Қылмыстық-процестік кодексінің 201-бабына сәйкес жариялауға жатпайды. Қазақстан Республикасы Конституциясының 77-бабы 3-тармағының 1-тармақшасы, ҚР Қылмыстық-процестік кодексінің 19-бабының 1-бөлігіне сәйкес адамның кінәлі екендігі заңды күшіне енген сот үкімімен танылғанша ол жасалған қылмысқа кінәлі емес деп есептеледі», -деп мәлім етті департаменттің баспасөз қызметінен. Еске сала кетелік, бұған дейін БҚО тұрғыны 600 доза есірткімен ұсталғанын жазған едік
